JMART อนุมัติให้ “J” พัฒนาโครงการ The Jas ศรีนครินทร์ มูลค่า 978.56 ลบ.
JMART อนุมัติให้บริษัทย่อย "J" พัฒนาโครงการ The Jas ศรีนครินทร์ มูลค่า 978.56 ลบ. ซึ่งจะพัฒนาเป็นศูนย์การค้าแบบเปิด สำหรับเงินลงทุนในโครงการนี้มาจากการยืมสถาบันการเงินราว 390 ลบ. ส่วนที่เหลือได้จากการขาย IPO
16 พ.ย. 2558

บริษัท เจมาร์ท จำกัด (มหาชน) หรือ JMART ระบุว่า ที่ประชุมคณะกรรมการบริษัทเมื่อวันศุกร์ (13 พ.ย.) อนุมัติให้บริษัท เจเอเอส แอสเซ็ท จำกัด (มหาชน) หรือ J ซึ่งเป็นบริษัทย่อยที่ถือหุ้นอยู่ 67.50% พัฒนาโครงการ The Jas ศรีนครินทร์ โดยมีมูลค่าลงทุนประมาณ 978,558,612 บาท แบ่งเป็น ค่าเช่าที่ดินระยะยาวจำนวน 4 แปลง มูลค่าตลอดอายุสัญญาเช่าเป็นเวลา 24 ปี 8 เดือน รวม 518,558,612 บาท และค่าก่อสร้างโครงการ คาดว่าใช้เงินลงทุนประมาณ 460,000,000 บาท
สำหรับโครงการดังกล่าวตั้งอยู่บนถนนศรีนครินทร์ ต.สำโรงเหนือ อ.เมือง จ.สมุทรปราการ ซึ่งจะพัฒนาเป็นศูนย์การค้าแบบเปิด (Community Mall) อาคารสูง 3 ชั้นและมีชั้นใต้ดิน เป็นลานจอดรถ แบ่งเป็นโซนซุปเปอร์มาร์เก็ต ร้านอาหาร โรงภาพยนตร์และร้านค้าประเภทอื่นๆ เพื่อรองรับกลุ่มลูกค้าวัยรุ่น วัยทำงาน และครอบครัวยุคใหม่ โดยคาดว่าจะเปิดให้ดำเนินการได้ภายในไตรมาส 4/59
ส่วนเงินลงทุนในโครงการนี้ซึ่งประกอบด้วยค่าหน้าดิน และค่าก่อสร้างรวม 557 ล้านบาท จะมาจากการยืมสถาบันการเงินราว 70% หรือประมาณ 390 ล้านบาท ส่วนที่เหลือมาจากเงินสดรับจากการขายหุ้นให้กับประชาชนทั่วไปครั้งแรก (IPO) ส่วนแหล่งเงินทุนสำหรับค่าเช่ารายเดือนจะมาจากกระแสเงินสดจากการดำเนินธุรกิจและเงินทุนหมุนเวียนของบริษัทย่อย